P9_TA(2021)0393

Razmere v Afganistanu

Resolucija Evropskega parlamenta z dne 16. septembra 2021 o razmerah v Afganistanu (2021/2877(RSP))

(2022/C 117/14)

Evropski parlament,

— ob upoštevanju svojih prejšnjih resolucij o Afganistanu,

— ob upoštevanju Ustanovne listine Združenih narodov,

— ob upoštevanju resolucij Varnostnega sveta 1368 (2001), 1373 (2001), 2210 (2015), 2344 (2017), 2513 (2020) ter 2593 (2021),

— ob upoštevanju dogovora o skupnih nadaljnjih ukrepih EU in Afganistana glede migracijskih vprašanj z dne 2. oktobra 2016,

— ob upoštevanju Sporazuma o sodelovanju za partnerstvo in razvoj med Evropsko unijo in njenimi državami članicami na eni strani ter Islamsko republiko Afganistan na drugi strani z dne 18. februarja 2017 (1),

— ob upoštevanju skupnega sporočila Komisije in visokega predstavnika Unije za zunanje zadeve in varnostno politiko z dne 24. julija 2017 z naslovom Elementi strategije EU za Afganistan (JOIN(2017)0031),

— ob upoštevanju izjave visokega predstavnika v imenu Evropske unije o Afganistanu z dne 17. avgusta 2021,

— ob upoštevanju govora visoke komisarke Združenih narodov za človekove pravice Michelle Bachelet na izrednem zasedanju Sveta za človekove pravice 24. avgusta 2021,

— ob upoštevanju izjave voditeljev skupine G7 z dne 24. avgusta 2021 o Afganistanu,

— ob upoštevanju izjave Sveta za pravosodje in notranje zadeve z dne 31. avgusta 2021 o razmerah v Afganistanu,

— ob upoštevanju izidov skupnega srečanja EU, Nata in skupine G7 o Afganistanu,

— ob upoštevanju razglasa talibanov z dne 7. septembra 2021 o oblikovanju začasne vlade Afganistana,

— ob upoštevanju mednarodne donatorske konference o Afganistanu, ki je potekala 13. in 14. septembra 2021 v Ženevi,

— ob upoštevanju izjave podpredsednika Komisije/visokega predstavnika Unije za zunanje zadeve in varnostno politiko Josepa Borella na tiskovni konferenci z dne 3. septembra 2021 po neformalnem srečanju ministrov za zunanje zadeve (v Gymnichu),

— ob upoštevanju zaključenega umika oboroženih sil Združenih držav Amerike (ZDA) iz Afganistana 30. avgusta 2021,

— ob upoštevanju smernic EU o spodbujanju in varstvu otrokovih pravic, o otrocih v oboroženih konfliktih in o zagovornikih človekovih pravic,

— ob upoštevanju Splošne deklaracije človekovih pravic,

— ob upoštevanju Ženevske konvencije z dne 28. julija 1951 o statusu beguncev in protokola k tej konvenciji iz leta 1967,

— ob upoštevanju Konvencije o statusu beguncev iz leta 1951,

— ob upoštevanju Mednarodnega pakta o državljanskih in političnih pravicah iz leta 1966,

— ob upoštevanju Konvencije o odpravi vseh oblik diskriminacije žensk iz leta 1979,

— ob upoštevanju globalnega dogovora OZN o varnih, urejenih in zakonitih migracijah in globalnega dogovora OZN o beguncih, ki sledita Newyorški deklaraciji o beguncih in migrantih, ki jo je Generalna skupščina OZN soglasno sprejela 19. septembra 2016,

— ob upoštevanju člena 132(2) in 132(4) Poslovnika,

A. ker je bil Afganistan pod talibansko vlado od 90. let prejšnjega stoletja glavno zatočišče in operativni sedež mednarodnih terorističnih organizacij, zlasti Al Kaide, ki je odgovorna za številne barbarske teroristične napade na civiliste v Aziji, Afriki, Avstraliji, Evropi in Ameriki ter za najbolj smrtonosen teroristični napad v človeški zgodovini, ki ga je izvedla v Združenih državah Amerike 11. septembra 2001 in v katerem je bilo ubitih skoraj 3 000 oseb več kot 90 narodnosti;

B. ker je zaradi barbarskega napada na ZDA pred 20 leti Varnostni svet OZN sprejel resolucijo št. 1368 in se je leta 2001 v Afganistanu začelo vojaško posredovanje pod vodstvom ZDA, ki je vodilo v strmoglavljenje talibanov ter v razpustitev in razpad Al Kaide in drugih globalnih džihadističnih organizacij, ta trend pa bi se zdaj lahko obrnil;

C. ker je Nato po napadih 11. septembra 2001 uporabil člen 5 svoje ustanovne pogodbe in tako edinokrat uveljavil določbo o kolektivni obrambi, pri čemer je več kot 40 držav prispevalo k varnosti države, na desetine drugih držav in organizacij, vključno z EU, pa je bilo na podlagi nadaljnjih resolucij OZN vključenih v njeno stabilizacijo;

D. ker so bili Nato in države zaveznice prisotni v Afganistanu vse od padca talibanskega režima leta 2001; ker so Združene države Amerike aprila 2021 po treh letih pogajanj s talibani napovedale umik vojaških enot, ki naj bi bil končan do 11. septembra 2021; ker je bil umik Nata in zavezniških sil končan avgusta 2021;

E. ker so talibani nato hitro napredovali na ozemlju pod vladnim nadzorom; ker afganistanska vojska in varnostne sile niso mogle zagotoviti učinkovitega odpora in je predsednik Ašraf Gani pobegnil iz države; ker so talibani vzpostavili popoln nadzor nad državo in ponovno vzpostavili islamski emirat Afganistana;

F. ker je avgusta 2021 potekala evakuacija več kot 110 000 ljudi iz Afganistana pod vodstvom ZDA in brez usklajevanja mednarodne skupnosti; ker so ZDA in mednarodna skupnost avgusta 2021 v dveh tednih uspele z zračnimi prevozi na varno prepeljati več kot 120 000 ogroženih Afganistancev, lokalnega osebja diplomatskih misij in vojaških kontingentov ter tujih državljanov; ker je po ocenah v državi ostalo od 150 000 do 170 000 življenjsko ogroženih Afganistancev, ki so v zadnjih dveh desetletjih sodelovali z mednarodno skupnostjo;

G. ker so talibani 7. septembra 2021 napovedali oblikovanje začasne vlade pod vodstvom Mohameda Hasana Akunda, vodje talibanskega vodstvenega sveta, v vlado pa niso bile povabljene niti ženske niti netalibani; ker so med člani talibanske začasne vlade osebe, odgovorne za teroristična dejanja, nekdanji zaporniki, posamezniki, proti katerim je OZN sprejela sankcije, pa tudi nekdo, ki je na seznamu FBI najbolj iskanih oseb; ker so številni člani talibanske začasne vlade imetniki pakistanskih potnih listov; ker ta vlada močno diskriminira etnične in verske manjšine v državi;

H. ker talibani ob oblikovanju začasne vlade niso spoštovali obljube, da bodo osnovali vključujočo vlado; ker je bilo razpuščeno ministrstvo za ženske zadeve; ker talibani ne predvidevajo stalnega sodelovanja žensk na vodstvenih položajih v državi, preganjajo ženske, ki so bile na voditeljskih in uradnih položajih, in aktivistke ter uporabljajo smrtonosno silo proti protestnikom za pravice žensk; ker obstaja utemeljen strah, da bo zakon o odpravi nasilja nad ženskami, ki določa kazenske sankcije za poroke otrok in prisilne poroke, nasilje v družini in številne druge zlorabe žensk, razveljavljen;

I. ker je talibanska začasna vlada prepovedala proteste po vsej državi in začela izvajati zatiranje svobodnih medijev, vključno s pridržanjem novinarjev in napadi nanje ter dodatno omejitvijo delovanja medijev; ker talibani s propagandno retoriko širijo sovraštvo do Zahoda in EU;

J. ker se stanje na področju človekovih pravic hitro slabša; ker seznam ranljivih in ogroženih posameznikov zajema večino prebivalstva. vključno z ženskami, dekleti, skupnostjo LGBTI, etničnimi in verskimi manjšinami, predvsem šiitske Hazare, pripadniki civilne družbe, akademiki, novinarji, odvetniki, sodniki, umetniki ter politiki in javnimi uslužbenci prejšnje afganistanske vlade; ker so med oboroženimi konflikti ženske vedno žrtve nasilja na podlagi spola in spolnega nasilja kot orožja v vojni;

K. ker naj bi talibani iskali posameznike, ki jih potem nadlegujejo, nad njimi izvajajo nasilje ali pa jih ubijejo iz maščevanja; ker se večina žensk ne more vrniti na delovno mesto, univerze in v šolo; ker so v državi izbruhnili protesti, predvsem proti vladi, ki jo sestavljajo samo moški, in njenim načrtom za omejevanje pravic žensk in izključitev žensk iz javnega življenja, tudi iz športnih dejavnosti; ker so talibani proteste in lokalni odpor nasilno zatrli, predvsem v dolini Pandžir;

L. ker se država sooča z vse večjo humanitarno katastrofo; ker prihaja do resnega pomanjkanja hrane, vode in zdravil; ker 18,4 milijona Afganistancev potrebuje humanitarno pomoč, med drugim 14 milijonov, ki so že živeli v pomanjkanju; ker je Komisija napovedala povečanje humanitarne pomoči na več kot 200 milijonov EUR za tiste v državi in tiste, ki bežijo iz nje;

M. ker so krizne razmere v Afganistanu predvsem tragedija za tamkajšnje prebivalce, ogroža pa tudi varnost v EU; ker bi morala EU ob tem kolektivnem neuspehu sprejeti ugotovitve in se pripraviti na posledice za našo varnost, vključno z morebitnim povečanjem teroristične grožnje; ker so džihadisti po vsem svetu razočarani zaradi talibanskega prevzema;

N. ker Afganistanci že vrsto let bežijo iz svoje države in iščejo zatočišče predvsem v sosednjih državah, pa tudi v Evropi; ker bi se lahko povečalo število Afganistancev, ki se selijo v Evropo;

O. ker Komisija ni niti usklajevala evakuacije evropskih državljanov in afganistanskih državljanov, ki so delali za EU in njene države članice, niti ji ni uspelo vzpostaviti resničnega evropskega zračnega mostu; ker evakuacija državljanov EU in ogroženih Afganistancev, ki želijo pobegniti, ni končana in zahteva enotnost med EU in njenimi državami članicami ter vzpostavitev komunikacijskega kanala s talibani;

P. ker vzpostavitev komunikacije s talibanskim režimom nikakor ne bi smela biti razlog za odpravo veljavnih sankcij proti njihovim članom;

Q. ker mednarodno letališče v Kabulu sicer delno ponovno obratuje, afganistanske kopenske meje pa talibani strogo nadzirajo s kontrolnimi točkami; ker v državi ostaja na milijone Afganistancev, ki države ne morejo zapustiti;

R. ker so razmere v državi še vedno izredno negotove; ker je Skupina Islamska država province Horasan (ISIS-K) prevzela odgovornost za bombni napad na letališče 26. avgusta 2021, v katerem je umrlo približno 170 ljudi;

S. ker se talibani soočajo z notranjimi spori in z opozicijo drugih ekstremističnih in skrajnih skupin v Afganistanu; ker ima režim zdaj dostop tudi dostop do vojaške opreme, ki so jo za seboj pustile afganistanske sile in zavezniki; ker bi to orožje zlahka pristalo v rokah drugih mednarodno priznanih terorističnih skupin, kot so Islamska država, Al Kaida in z njimi povezane skupine;

T. ker je Afganistan ena od držav, ki so na svetu najbolj odvisne od pomoči, saj več kot 18 milijona ljudi, kar je polovica prebivalstva, potrebuje stalno pomoč, tretjina prebivalstva pa nima zagotovljene preskrbe s hrano; ker je bilo zgolj leta 2021 notranje razseljenih približno 600 000 Afganistancev, od tega 80 % žensk in otrok; ker je bilo po ocenah v Afganistanu notranje razseljenih skupaj 5 milijonov prebivalcev, približno 2,2 milijona afganistanskih beguncev pa že živi v sosednjih državah; ker talibanski nadzor močno ovira porazdelitev humanitarne pomoči;

U. ker se je do sedaj v letu 2021 iz Irana in Pakistana vrnilo 760 000 Afganistancev, kar je obremenilo zmogljivosti obstoječih služb, zastavljajo pa se tudi vprašanja o njihovi ponovni vključitvi v družbo in o njihovih življenjskih razmerah; ker je Komisija napovedala povečanje humanitarne pomoči na več kot 200 milijonov EUR za tiste v državi in tiste, ki bežijo iz nje;

V. ker je bil od leta 2001 v Afganistanu dosežen viden napredek na področju pravic žensk in deklet, in sicer pri dostopu do izobraževanja in zdravstvenega varstva ter pri sodelovanju v državljanskem in političnem življenju; ker so te izboljšave verjetno najuspešnejši dosežek nedavnega razvoja države; ker pa je ta delni napredek zdaj resno ogrožen zaradi talibanskega prevzema Afganistana;

W. ker si talibani prizadevajo za mednarodno priznanje, legitimnost in podporo ter so javno izjavili, da bodo ženskam omogočili svobodo v skladu z islamskim pravom, kar je v nasprotju z vse pogostejšimi poročili o uvajanju omejitev po vsem Afganistanu in z napadi na ženske, akademike, zagovornike človekovih pravic, medijske delavce in javne uslužbence; ker obstajajo poročila, da so talibani sledili posameznikom, ki so sodelovali s prejšnjo oblastjo, in jih nato iz maščevanja pobili;

X. ker je več kot 75 % afganistanskega proračuna in več kot 95 % njegovega vojaškega proračuna prispevala mednarodna skupnost;

Y. ker bodo nedavni val pandemije covida-19 v državi, pomanjkanje cepiv in medicinske opreme, suša in bližajoča se zima verjetno še zaostrili sedanjo socialno-ekonomsko in humanitarno krizo; ker so logistične in varnostne razmere še slabše zaradi pandemije covida-19;

1. obžaluje, da so talibani nasilno prevzeli Afganistan, in ne priznava njegove sedanje vlade; je močno zaskrbljen glede prihodnosti Afganistana, saj so talibani zasedli državo in uvajajo radikalno šeriatsko pravo, ki afganistanskemu ljudstvu ne priznava temeljnih pravic in svoboščin, ki so jih uživali v zadnjih dvajsetih letih; izraža najgloblje sožalje ter podporo žrtvam nasilja in terorističnih napadov in njihovim družinam;

2. izraža iskreno sožalje družinam in prijateljem vseh pripadnikov vojske in civilistov, ki so v zadnjih 20 letih v Afganistanu izgubili življenje;

3. izraža globoko in iskreno solidarnost z Afganistanci, ki so pobegnili iz države in s tistimi, ki tam ostajajo; poudarja, da je to predvsem humanitarna kriza in kriza na področju človekovih pravic, v kateri je treba vedno dati prednost varnosti, zaščiti in pravicam Afganistancev;

4. je globoko zaskrbljen zaradi vse večje humanitarne, gospodarske in begunske krize v Afganistanu; meni, da je za varno, mirno in demokratično prihodnost Afganistana potreba vključujoča politična rešitev, dosežena s pogajanji; poudarja, da je še naprej zavezan mirovnemu procesu, ki ga bo vodil in za katerega bo odgovoren Afganistan, ter obnovi po koncu konfliktov kot edini verodostojni poti do vključujočega, dolgotrajnega miru, varnosti in razvoja;

5. obžaluje, da sta bila politični proces in vojaško načrtovanje, ki sta privedla do umika čet ZDA iz Afganistana, izvedena enostransko in brez ustreznega usklajevanja z zavezniki Nata; obžaluje, da med reševalno operacijo v Kabulu ni bilo sodelovanja ali usklajevanja med državami članicami EU, zlasti glede komunikacije z ZDA, zaradi česar večina veleposlaništev ni pričakovala, da bodo talibani zasedli Kabul; meni, da bi boljša koordinacija pripomogla k preprečevanju posledičnega kaosa in obupanosti ljudi ter bi privedla do učinkovitejših postopkov, ki bi upravičenim do reševanja omogočili bolj urejen in predvidljiv prihod na letališče;

6. obžaluje pomanjkanje komunikacije med ZDA in evropskimi državami ter poziva Evropsko službo za zunanje delovanje in Komisijo, naj kritično ocenita postopek in to oceno predstavita Evropskemu parlamentu do konca tega leta;

7. je hvaležen za pogum vojakinj in vojakov, moških in žensk v uniformi, osebja, ki skrbi za humanitarno pomoč in razvoj, diplomatov in osebja na terenu, ki je delalo, ali še delno še vedno dela v Afganistanu; izreka pohvalo za veliko žrtvovanje za mirnejši in varnejši Afganistana v zadnjih dveh desetletjih;

8. izraža globoko razočaranje nad hitrim sesutjem afganistanske državne strukture, ki se ni mogla ali ni hotela zoperstaviti talibanski ofenzivi, ki je od zavzetja prve pokrajinske prestolnice do vstopa v Kabul trajala le 10 dni; izraža razočaranje nad neuspelim vodstvom predsednika Ašrafa Ganija in njegovo odločitvijo, da pobegne iz Afganistana; zahteva preiskavo v zvezi z obtožbami, da naj bi predsednik Gani in drugi člani politične elite poneverili sredstva iz afganistanskega proračuna;

Poziv k prenehanju nasilja

9. je zgrožen zaradi poročil o kršitvah, ki med drugim vključujejo usmrtitve civilistov in pripadnikov afganistanskih varnostnih sil, novačenje otrok vojakov, zatiranje miroljubnih protestov in izražanja nestrinjanja ter omejevanje človekovih pravic, zlasti žensk in deklet, zagovornikov človekovih pravic, pripadnikov skupnosti LGBTI+, verskih in etničnih manjšin, novinarjev, pisateljev, akademikov in umetnikov; poziva talibane, naj nemudoma prenehajo s tem početjem in zaščitijo zlasti pravice afganistank, in sicer med drugim pravico do izobraževanja, dela, športa, prostega gibanja, zbiranja in združevanja;

10. poudarja, da je treba nemudoma izvesti dokumentirane in pregledne preiskave poročil o vseh kršitvah in zlorabah človekovih pravic ter kršitvah mednarodnega humanitarnega prava, odgovorni pa morajo odgovarjati za storjena dejanja; v zvezi s tem podpira uporabo globalnega režima sankcij EU na področju človekovih pravic (zakon Magnickega); pričakuje, da si bodo države članice na prihajajočem 48. rednem zasedanju Sveta za človekove pravice zagotovile sprejetje resolucije o organizaciji misije za ugotavljanje dejstev v Afganistanu, ki bo imela trden mandat;

11. poziva Evropsko službo za zunanje delovanje in države članice, naj zagotovijo sprejetje resolucije Varnostnega sveta za podaljšanje Misije pomoči Združenih narodov v Afganistanu (UNAMA), ki se izteče 17. septembra 2021;

Okrepljeno usklajevanje prizadevanj za evakuacijo

12. poziva EU in njene države članice k sodelovanju, da bi olajšale nadaljnjo evakuacijo ogroženih državljanov EU in Afganistancev, zlasti z uporaba razpoložljivih varnih koridorjev; opozarja, da EU pričakuje, da bodo talibani to omogočili; v zvezi s tem ponovno poudarja, da se je treba osredotočiti na skupine žensk, ki so posebej ogrožene in ki zajemajo ženske in dekleta, zagovornike človekovih pravic, osebe LGBTI+, verske in etnične manjšine, novinarje, pisatelje, akademike, lokalno osebje in umetnike;

13. poziva Komisijo in Evropsko službo za zunanje delovanje, naj v sodelovanju z državami članicami nadgradita in uporabita obstoječe varnostne ureditve, ter naj opredelita načrtovane zaščitne ukrepe glede na morebitne izredne razmere, ki bodo v prihodnosti takšne ukrepe zahtevale; meni, da bi moralo biti v kategorijo lokalnega osebja vključeno vse osebje, ki je delalo za projekte EU ali projekte, ki jih je financirala EU;

Nadaljnja podpora afganistanskim ženskam in dekletom

14. izraža solidarnost z ženskami in zagovorniki človekovih pravic, ki po vsem Afganistanu protestirajo proti talibanskemu prevzemu države in želijo živeti v svobodni, stabilni, mirni in raznoliki družbi;

15. globoko obžaluje, da je resno ogrožen napredek, ki je bil v zadnjih dvajsetih letih dosežen na področju pravic žensk in deklet ter enakosti spolov; ponovno poudarja, da je treba ta napredek skrbno varovati in spremljati; poudarja, da morajo biti v dialogu mednarodne skupnosti s talibani ključne zahteve pravica do izobraževanja in zaposlitve, zaščita pred nasiljem na podlagi spola, zaščita temeljnih pravic, dostop do zdravstvene oskrbe in polna udeležba pri odločanju v lokalnem in nacionalnem političnem, javnem in državljanskem življenju;

16. poudarja, da je treba ženskam in mladim, ki so zapustili Afganistan, zagotoviti, da bodo lahko nadaljevali svoje izobraževanje v drugih državah; spodbuja razvoj inovativnih načinov za nadaljnjo krepitev vloge afganistanskih žensk in mladih, zlasti z zagotavljanjem štipendij za študij na evropskih šolah in univerzah;

Velika zaskrbljenost zaradi dejanske vlade talibanov

17. izraža globoko zaskrbljenost zaradi imenovanj v začasno vlado, v kateri so samo moški, in sicer 33 mul, od katerih so številni na seznamih za sankcije ZDA in OZN ter iskani zaradi terorističnih dejavnosti; je izredno zaskrbljen zaradi imenovanja Siradžudina Hakanija za ministra za notranje zadeve, saj obstajajo obsežni dokazi o njegovi vpletenosti v teroristične dejavnosti, ter zaradi prisotnosti nekaterih drugih oseb, proti katerim je OZN uvedel sankcije, v novi talibanski vladi;

18. poziva k oblikovanju predstavniške in voljene vlade, v kateri bodo lahko dejavno sodelovale ženske in manjšine; opominja, da bo dolgoročni razvoj v Afganistanu odvisen od odgovornosti, dobrega upravljanja, trajnega zagotavljanja varnosti ljudi, tudi z zmanjšanjem revščine in ustvarjanjem zaposlitvenih možnosti, pa tudi od dostopa do socialnih in zdravstvenih storitev, izobraževanja ter varstva temeljnih svoboščin in človekovih pravic;

19. poudarja dolgoročno podporo verodostojnim, svobodnim, pravičnim in preglednim volitvam v skladu z mednarodnimi standardi ter izraža podporo opazovanju volitev v državi;

Potrebno je operativno sodelovanje, vendar brez uradnega priznanja dejanske vlade

20. priznava, da je potrebno operativno sodelovanje z novo talibansko dejansko vlado na področju logističnih, operativnih in humanitarnih zadev, da bi zagotovili humanitarno pomoč civilistom in varen prehod za tuje državljane in Afganistance, ki želijo zapustiti državo; poudarja, da bi morali ti stiki v tej fazi ostati strogo omejeni na ustrezna področja; poudarja, da niso izpolnjeni pogoji za politično priznanje talibanskih dejanskih vladarjev, ki so oblast prevzeli z vojaškimi sredstvi in trenutno izničujejo dosežke zadnjih dvajsetih let;

21. poudarja, da bo kritičen preizkus uspešnosti kakršnih koli odnosov med talibani in EU ohranitev dosežkov zadnjih dvajsetih let, zlasti na področju pravic žensk in izobraževanja deklet, ter preprečevanje, da bi Afganistan postal zatočišče džihadskih in drugih terorističnih skupin, ki bi izvajale ali načrtovale teroristične napade z afganistanskega ozemlja; opozarja, da bo mednarodna skupnost presojala talibane na podlagi njihovih dejanj na terenu in ne na podlagi javnih izjav;

22. poziva Komisijo, naj nemudoma začne preiskavo, kot je določeno v členu 19(1)(a) uredbe o splošnih tarifnih preferencialih ( 2 ) , da bi začasno zaustavili trgovinske preferenciale, odobrene Afganistanu v okviru sheme „Vse razen orožja“;

23. ugotavlja, da je zelo pomembno ponovno vzpostaviti prisotnost EU na terenu takoj, ko bodo varnostne in politične razmere to dopuščale;

24. poziva, naj se, ko bo glede na okoliščine to mogoče, v Kabulu organizira misija institucij EU, katere udeleženci se bodo seznanili s humanitarnimi, migracijskimi, gospodarskimi in varnostnimi razmerami ter stanjem pravic žensk in manjšin v Afganistanu;

Zagotoviti je treba, da Afganistan ne bo postal nov branik terorističnih organizacij

25. najostreje obsoja smrtonosni teroristični napad na Abbeyska vrata mednarodnega letališča v Kabulu in na hotel Baron, ki ga je 26. avgusta 2021 izvedla Islamska država province Horasan (ISIS-K) in ki je zahteval več kot 170 smrtnih žrtev, med njimi tudi trinajst članov vojaškega osebja ZDA, več kot 200 oseb pa je bilo ranjenih;

26. vztraja, da morajo talibani in vlada Islamske republike izpolniti svoje zaveze glede boja proti terorizmu, tudi tako, da bodo preprečile Al Kaidi, Daišu ali drugim terorističnim skupinam in posameznikom, da bi uporabljali afganistansko ozemlje za ogrožanje ali kršenje varstva drugih držav, da ne bodo gostile pripadnikov teh skupin in da jim bodo onemogočile novačenje, usposabljanje ali zbiranje sredstev; opozarja, da bo neuspeh pri zatiranju teh skupin privedel do mednarodnih sankcij in osamitve talibanov;

27. poziva države članice, naj ohranijo in si izmenjujejo vse obveščevalne podatke, ki so jih pridobili njihovi vojaški in policijski organi v času svojega delovanja v Afganistanu, pri čemer naj posebno pozornost namenijo biometričnim podatkom, ki so ključnega pomena za pomoč državam članicam in tretjim državam pri identifikaciji tujih borcev povratnikov; poudarja, da je boj proti financiranju terorizma ključen za ustvarjanje okolja, ki bo prispevalo k varnosti v Afganistanu; poziva vse zadevne partnerje, naj okrepijo svoja prizadevanja za razbitje vseh mrež za financiranje terorizma; poudarja, da je treba neposredno teroristično grožnjo v Afganistanu kot posledico talibanskega prevzema obravnavati v strateškem kompasu EU, v katerem bodo opisane vojaške grožnje, s katerimi se sooča EU, in njene ambicije v prihodnjih letih; poziva evropske obveščevalne službe, naj povečajo medsebojno izmenjavo redno posodobljenih analiz groženj, da bi okrepile posredovanje obveščevalnih podatkov in institucionalno sodelovanje;

28. opozarja, da je proizvodnja opija in trgovina z njim pomemben vir dohodka za talibane, vpliv te dejavnosti pa močno presega afganistanske meje; izraža zaskrbljenost zaradi neposrednega tveganja, da bo nestabilnost v državi povečala nezakonito trgovino z drogo, pa tudi pretok orožja, pranje denarja in financiranje terorizma;

29. poziva k dosledni registraciji in varnostnim preverjanjem evakuiranih oseb iz regije in k okrepljeni izmenjavi informacij med organi kazenskega pregona držav članic, ZDA in Europolom, da bi preprečili morebitne varnostne grožnje, ki bi izhajale iz terorizma in organiziranega kriminala;

30. obsoja, da so talibani in z njimi povezane skupine povzročili nepopravljivo škodo na kulturnih znamenitostih, ter znova opozarja, da se bo zaradi nestabilnosti povečal obseg mednarodnega tihotapljenja in kraj kulturne dediščine, s katerimi se lahko financirajo okrepljene dejavnosti terorističnih organizacij v regiji; poziva k digitalizaciji afganistanskih kulturnih artefaktov v Evropi, da bi podprli odkrivanje pretihotapljenih predmetov, in poziva k celoviti začasni prepovedi uvoza kulturnih dobrin iz Afganistana, da bi talibanom in z njimi povezanim skupinam onemogočili, da bi se okoriščali s tihotapljenjem teh dobrin;

Nadaljnje povečanje humanitarne pomoči

31. priznava delo mednarodnih organizacij ter lokalnih in mednarodnih nevladnih organizacij (NVO), ki kljub varnostnim tveganjem zagotavljajo storitve, podporo in pomoč prebivalcem Afganistana; poziva talibane, naj zagotovijo varnost lokalnih in mednarodnih organizacij civilne družbe, nevladnih organizacij in humanitarnih organizacij, vključno z njihovim ženskim osebjem, kar je bistveno za zagotavljanje kritičnih storitev afganistanskim ženskam in dekletom; poudarja, da je treba tem humanitarnim delavkam zagotoviti svobodno delo brez strahu pred povračilnimi ukrepi;

32. poziva k nadaljnji okrepitvi in usklajevanju humanitarne pomoči med agencijami OZN in nevladnimi organizacijami ter k vzpostavitvi humanitarnih koridorjev za zagotavljanje pomoči v hrani, vodi, sanitarni opremi in zdravilih; pozdravlja odločitev Komisije, da bo povečala humanitarno pomoč Afganistanu z več kot 50 milijonov EUR na več kot 200 milijonov EUR; pozdravlja nedavno zavezo mednarodne skupnosti v višini 1 milijarde EUR za afganistansko prebivalstvo in poziva Komisijo, naj vodi zagovorniška prizadevanja, da bi potrebe po humanitarni pomoči izpolnili v celoti;

33. ponovno poudarja, da je treba pri humanitarni pomoči dati prednost takojšnjim potrebam afganistanskih žensk in deklet, zlasti tistih, ki so razseljene; poudarja, da je nujno treba zmanjšati ranljivost za nasilje na podlagi spola in zagotoviti dostop do zdravstvenega varstva in osnovnih higienskih potrebščin;

34. vztraja, da mora EU še naprej neposredno podpirati afganistanske politike in pripadnike civilne družbe, ki so zavezani spoštovanju človekovih pravic in temeljnih vrednot, pri čemer so zdaj mnogi v izgnanstvu, da si bodo lahko še naprej prizadevali za ohranitev dosežkov iz zadnjih dvajsetih let in nadaljnje izvajanje reform v Afganistanu;

35. poudarja, da mora biti pogoj za evropsko finančno podporo oblastem ohranjanje ter nadgrajevanje dosežkov zadnjih dvajsetih let, zlasti na področju pravic žensk in deklet; vztraja, da morajo talibani izkazati spoštovanje in zavezanost ohranitvi teh dosežkov, česar doslej še niso storili; poudarja, da bi morala EU zagotoviti, da se bo humanitarna pomoč afganistanskim civilistom v stiski zagotavljala prek ustreznih mednarodnih organizacij in nevladnih organizacij, ter vztrajati, da morajo talibani zagotoviti varen in neoviran dostop do lokalnih in mednarodnih nevladnih organizacij; poudarja, da talibani ne smejo ovirati dostave in razdeljevanja humanitarne pomoči tistim, ki jo potrebujejo;

36. poziva Komisijo, naj preuči vse odprte razvojne projekte v državi, da bi ocenila, kateri od njih se lahko še naprej izvajajo skupaj z lokalnimi partnerji ali nevladnimi organizacijami in mednarodnimi organizacijami brez vmešavanja talibanskega režima, pri čemer so pogoji za nadaljevanje sodelovanje žensk, varnostna jamstva za delavce, ki se ukvarjajo z razvojno pomočjo, ter učinkoviti zaščitni ukrepi proti korupciji;

EU se mora odzvati na morebitno migracijsko in begunsko krizo

37. poudarja temeljno pravico Afganistancev do varnosti; poziva, naj se sprejmejo vsi ukrepi za nadaljevanje usklajenih evakuacij iz države pod okriljem Visokega komisarja OZN za begunce, in sicer z vzpostavitvijo varnih koridorjev in s trajnim ponovnim odprtjem mednarodnega letališča v Kabulu in afganistanskih kopenskih meja; poziva k zagotovitvi posebne podpore za ženske, dekleta in ogrožene osebe, ki želijo zapustiti državo, da bi jim zagotovili varne poti;

38. poudarja, da bo največji delež afganistanskih beguncev najprej in predvsem iskal zaščito v sosednjih državah, zato bi morala EU načrtovati dodatno podporo afganistanskim sosedam, ki gostijo begunce, po možnosti prek OZN in njenih agencij ter mednarodnih organizacij na terenu;

39. opozarja, da finančna in logistična podpora ter podpora za povečanje zmogljivosti za sprejemanje afganistanskih beguncev in migrantov v sosednjih državah ne morejo nadomestiti celovite evropske azilne in migracijske politike; meni, da mora EU nujno skleniti in izvajati svoj novi pakt o azilu in migracijah, da bo lahko migracijske tokove obravnavala učinkoviteje in bolj humano;

40. poziva Komisijo in države članice, naj zagotovijo usklajena evropska prizadevanja za humano azilno politiko, v kateri bo EU prevzela svojo moralno odgovornost za sprejem in vključevanje migrantov v skladu z Ženevsko konvencijo iz leta 1951; pozdravlja načrtovani septembrski forum o preselitvi; poudarja, da bi morala politika EU prednostno vključevati razširitev preselitve oseb, ki so najbolj ogrožene in najbolj ranljive, ter dodatne ukrepe, kot so humanitarni vizumi in poseben vizumski program za Afganistanke, ki iščejo zaščito pred talibanskim režimom; poziva države članice, naj glede na nedavni razvoj dogodkov ponovno ocenijo sedanje in nedavne prošnje za azil, tudi tiste, ki so bile zavrnjene; poudarja, da v nobenem primeru ne sme biti prisilnega vračanja v Afganistan;

41. poziva Svet, naj uporabi razpoložljiva orodja, kot sta direktiva o začasni zaščiti ( 3 ) in mehanizem Unije na področju civilne zaščite, da bi čim bolj povečali prizadevanja po vsej EU za zagotovitev boljšega usklajevanja med državami članicami in takojšnjega dostopa do zaščite; ponovno poziva Komisijo, naj objavi zakonodajni predlog o humanitarnih vizumih, ter poziva k enakopravni delitvi odgovornosti med državami članicami;

42. poziva k okrepljenemu sodelovanju in podpori za države nečlanice EU, da bi jim pomagali pri boju proti kriminalnim združbam, ki se ukvarjajo s tihotapljenjem migrantov in trgovino z ljudmi; poziva Europol, naj zagotovi analizo tveganja kaznivih dejanj in okrepljeno sodelovanje s tretjimi državami glede na širše ozadje razvoja dogodkov v Afganistanu;

43. poziva Komisijo, naj to resolucijo upošteva pri načrtovanju instrumenta NDICI – Globalna Evropa in pripravi ustreznih večletnih okvirnih programov;

Potrebno je tesnejše sodelovanje z državami v regiji okoli Afganistana ob spoštovanju temeljnih človekovih pravic in načela pravne države

44. priznava, da sedanje razmere v Afganistanu niso ugodne za regionalno stabilnost; poudarja, da je umik zahodnih sil iz Afganistana za seboj pustil praznino, ki je povečala nestabilnost; poudarja, da so za razmere v Afganistanu zdaj bolj odgovorne tudi sosednje in regionalne sile, ki morajo preprečiti vse izbruhe nestabilnosti zunaj meja države; ponovno poudarja, da mora EU na tem področju okrepiti sodelovanje s srednjeazijskimi državami, zlasti z Uzbekistanom, s katerim se EU trenutno pogaja o okrepljenem sporazumu o partnerstvu in sodelovanju, ter s Tadžikistanom; poudarja, da to sodelovanje ne bi smelo biti v nasprotju s temeljnimi vrednotami in načelom pravne države, ki jih zagovarja EU;

45. je zaskrbljen zaradi varnosti najbolj ogroženih Afganistancev in tistih, ki prečkajo kopenske meje s sosednjimi državami, zlasti s Pakistanom; obžaluje neusklajenost mednarodne skupnosti v zvezi s tem in poziva države članice, naj uporabijo vse možne diplomatske vzvode in orodja, da bi zagotovili dostop do kopenskih meja, varen prehod in dostop do diplomatskih objektov; poudarja ključno usklajevalno vlogo, ki jo imajo delegacije EU v sosednjih državah pri zagotavljanju praktične podpore v zvezi s tem;

46. opozarja, da je Pakistan vrsto let zagotavljal zatočišče pripadnikom talibanov in pomoč njihovim varnostnim silam; naroča Evropski službi za zunanje delovanje, naj pakistanskemu vodstvu sporoči, da je odgovorno za varnost in stabilnost v Afganistanu in da mora v ta namen uporabiti svoj vpliv na talibane ter naj premisli, ali bi bilo treba glede na trenutno dogajanje nemudoma preučiti upravičenost Pakistana do statusa GSP+ in koristi, ki prihajajo z njim;

47. poziva Komisijo in države članice, naj Afganistanu in sosednjim državam nemudoma zagotovijo podporo za krepitev azilnih zmogljivosti s pomočjo evropske organizacije za podporo azilu in humanitarno pomočjo za najranljivejše, da bi stabilizirali regijo in preprečili še eno migracijsko krizo;

48. poziva Komisijo in države članice, naj nemudoma povečajo podporo državam, ki mejijo na Afganistan in ki gostijo veliko število migrantov in beguncev, da bi ljudem, ki potrebujejo zaščito, zagotovili varne sprejemne pogoje in vzdržne življenjske razmere;

Budnica Evropski uniji – potrebne reforme

49. se zaveda, da je umik sil ZDA in mednarodnih sil iz Afganistana znak kolektivnega neuspeha zahodne zunanje in varnostne politike in strategije, ki zna imeti dolgoročne škodljive posledice; meni, da bo to kratkoročno škodilo verodostojnosti Zahoda in povzročilo krizo zaupanja, v prihodnosti pa bo treba iz teh izkušenj potegniti pomembne zaključke, zlasti ko gre za odločanje o naravi in mandatu vojaških posredovanj;

50. izraža globoko razočaranje in zaskrbljenost zaradi neučinkovitosti ZDA, Nata, Evropske službe za zunanje delovanje in institucij Evropske unije kot celote v 20-letnem obdobju pri ohranjanju in financiranju Ganijeve vlade, ki je bila v resnici skorumpirana in odtujena od prebivalcev, pa tudi oboroženih sil, ki so se izkazale za neučinkovite; izraža zaskrbljenost zaradi dejstva, da naš skupni neuspeh v Afganistanu pomeni strateško prednost za nezahodne sile in sosednje države, zlasti Pakistan ter Kitajsko in v manjši meri Rusijo, čeprav niso zagotovile znatne podpore in niso bile vključene v razvoj Afganistana; opozarja, da so bile afganistanske oblasti vpletene v politične spopade in sistemsko korupcijo ter niso uspele preseči slabosti šibkega upravljanja;

51. poudarja pomen dobrega upravljanja, pravne države in boja proti korupciji, kjer je bil v Afganistanu v okviru vojne proti terorizmu dosežen nezadosten napredek; meni, da bi morala EU za uspešno graditev države in lastno mednarodno agendo o človekovih pravicah sprejeti celosten pristop k zunanji, humanitarni in razvojni politiki, politiki človekovih pravic, varnostni politiki, politiki enakosti spolov in trgovinski politiki; poziva Svet, Evropsko službo za zunanje delovanje in Komisijo, naj karseda hitro pripravijo in Parlamentu predstavijo celovito strategijo za Afganistan in države v njegovi regiji, ki temelji na izkušnjah;

52. meni, da ta kriza dokazuje, da mora EU znatno okrepiti svojo sposobnost samostojnega delovanja ter okrepiti obrambno sodelovanje EU z vzpostavitvijo pristne evropske obrambne unije, ta prizadevanja pa bi morala spremljati krepitev evropskega stebra zveze Nato; meni, da mora EU vlagati v vojaško poznavanje situacije, opazovanje in izvidovanje, obveščevalno dejavnost in strateški zračni transport; opozarja, da je nezmožnost evropskih sil, da zavarujejo mednarodno letališče, kot je letališče v Kabulu, brez podpore ZDA, v oči bijoč primer, kolikšen obseg naložb bo potreben; pozdravlja nedavne premisleke visokega predstavnika v zvezi s tem in ponovno izraža podporo temeljnemu in celovitemu dialogu med institucijami EU, državami članicami EU, nacionalnimi parlamenti, evropskimi partnerji in civilno družbo o nadaljnjih korakih;

53. meni, da bi bilo treba o vprašanjih na področju zunanjih zadev EU odločati z razširjeno uporabo kvalificirane večine v skladu s Pogodbama EU;

54. poziva Evropsko službo za zunanje delovanje, naj okrepi diplomatsko predstavništvo EU v Srednji Aziji, zlasti v Tadžikistanu, da bi lahko iz prve roke prejemala informacije o dogajanju na terenu; vztraja, da je treba razmere v Afganistanu, zlasti v zvezi z ženskami in dekleti ter etničnimi, verskimi in drugimi ranljivimi skupinami, v prihodnjih tednih in mesecih še naprej preučevati in ocenjevati;

55. priznava pomen tesnega sodelovanja z ZDA, osredotočenega na reševanje številnih izzivov ter zagotavljanje humanitarne pomoči prebivalcem Afganistana, upoštevaje izkušnje, pridobljene v Afganistanu; izraža zahvalo vojski ZDA za njeno podporo pri evakuaciji z mednarodnega letališča v Kabulu in izraža najgloblje sožalje družinam vojakov, ki so ob tem izgubili življenje;

56. poziva EU in države članice, naj zagotovijo učinkovito zaščito zunanjih meja EU ob popolnem spoštovanju prava EU in temeljnih pravic, da bi se bolje pripravile na migracijske tokove iz regije in na nedovoljene vstope v EU;

o

o o

57. naroči svojemu predsedniku, naj to resolucijo posreduje Svetu, Komisiji, podpredsedniku Komisije/visokemu predstavniku Unije za zunanje zadeve in varnostno politiko, posebnemu odposlancu EU za Afganistan, nacionalnim parlamentom držav članic in kongresu ZDA.

(1) UL L 67, 14.3.2017, str. 3.

(2) Uredba (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov (UL L 303, 31.10.2012, str. 1).

(3) Direktiva Sveta 2001/55/ES z dne 20. julija 2001 o najnižjih standardih za dodelitev začasne zaščite v primeru množičnega prihoda razseljenih oseb in o ukrepih za uravnoteženje prizadevanj in posledic za države članice pri sprejemanju takšnih oseb (UL L 212, 7.8.2001, str. 12).